text: Ægtefælle død i ulykke - få dage efter stjal indbrudstyv familiens minder
  18 december 2017 kl. 10.44
  Tirsdag døde en yngre kvinde fra Vejle i en tragisk trafikulykke. Få dage senere var der indbrud i familiens hjem, hvor blandt andet en MacBook blev stjålet med alle familiens billeder. Nu udlover ægtemanden en dusør til dem, der kan give stjålne minder tilbage.
  
  Kun få døgn efter en kvinde fra Bredballe ved Vejle døde i en alvorlig trafikulykke tirsdag, var der indbrud i familiens hjem. 
  Indbrudstyven stjal blandt andet en MacBook fuld af familiens private billeder, en bærbar computer, samt ikke mindst en masse personlige smykker, som alt sammen tilhørte den nu afdøde kvinde.
  Ægtemanden er naturligvis i stor sorg, og fortvivlet over, at en masse minder nu også er forsvundet.
  Det har ført til, at den afdødes svigerinde, Marianne Juul Larsen, på Facebook efterlyser de stjålne effekter og udlover en dusør til den eller de personer, der kan få både MacBook, computer og den afdøde kvindes smykker tilbage til familien.
  TV SYD har været i kontakt med svigerinden Marianne Juul Larsen, der ikke ønsker at uddybe sagen yderligere.
  
  